  Анжелика Тихонова корреспондент 2021-тӥ арын Удмуртиын 50-лэсь трос выль но выльдэм пудо гидъёс усьтыны чаклало. Со сярысь элькун тӧролэн но кивалтэтлэн пресс-службазы ивортӥз. 24-ез йӧл поттон огъетъёс алӥ пуктӥсько. Эшшо 10 фермаос вуж гидъёсты быдэсак выльдыса кылдозы  Берло дыре возёсъёс кунян ваён ёзэтъёсты, кунянъёсты возён, сюдон интыосты, кӧс азбаръёсты лэсьтонлы но тупатъянлы бадӟым саклык висъяло. Кылсярысь, туэ Пичи Пурга ёросын 10 гид усьтыны чаклало, Шаркан ёросын – сизьым, Ува ёросын – ньыль. Куд-ог гидъёсты тулыспалэ ик усьтыны быгатозы ини. Кылсярысь, Ува ёросын - 400 скаллы чаклам фермаез. Кӧс азбаръёсты но кунян ваён ёзэтъёсты - Грак, Можга но Ува ёросъёсын. Озьы ик 2021-тӥ арын Вавож, Дэри но Шаркан ёросъёсын вылӥ технологиосъя ужась 600 йырлы чаклам гидъёс ужаны кутскозы Алнаш ёросысь «Молодая гвардия» гурт возёс бадӟым инвестици ӵектоссэ йылпумъялоз. Туннэ нуналлы сое быдэстон понна 170 миллион манет кутэмын ини. 2020-тӥ арын гурт возёсын лэсьтӥськонлэсь нырысетӥ люкетсэ йылпумъязы но «Карусель» скал кыскон сӧзнэтэн 400 йырлы чаклам гидэз усьтӥзы. 2021-тӥ арын роботъёсын ужась куинь ферма но усьтыны малпало: Грак ёросысь «Вылнуд» огазеяськонын, Пичи Пурга ёросысь «Родина» гурт возёсын, Алнаш ёросысь «Решительный» огазеяськонын. Пичи Пурга но Алнаш ёросъёсын лэсьтӥськон ужъёслэсь нырысетӥ люкетсэс йылпумъялозы. Соослы луыса элькунамы роботэн ужась огъетъёслэн лыдзы сизьымозь йылоз. Пусъём, гурт возёсъёсын паськыт ужъёс 2016-тӥ арын мытэм «1 миллион тонн молока» улосвыл программа улсын мыно. Возёсъёслы лэсьтӥськон, выльдон ужъёслы но туала ужан тӥрлык басьтыны быдтэм коньдонзылэсь люкетсэ берыкто. 2020-тӥ арын со понна 73 миллион 800 сюрс манет кутӥзы. Нош туэ субсидиос кунян ваён висъетъёс, пудо сиён дасян центръёс пуктыны но висъялозы. Тодэ вайытом, кемалась ик ӧвӧл Вавож ёросын пудо сиён дасян центр усьтӥськиз. Ватсалом, кылем арын гурт возёс удысысь егит ӧнерчиослы подъёмнойёс люкылон понна 27 миллион манет висъязы. Тегъёс: Ижкар Удмуртия гуртвозёс коньдон пудо лэсьтськон  